b'\n_START_ARTICLE_\nBrill Publishers\n_START_SECTION_\nDomenii editoriale\n_START_PARAGRAPH_\nBrill public\xc4\x83 lucr\xc4\x83ri \xc3\xaen urm\xc4\x83toarele domenii:\n_START_SECTION_\nLuchtmans, 1683-1848\n_START_PARAGRAPH_\nOriginile companiei Brill dateaz\xc4\x83 de la data de 17 mai 1683, c\xc3\xa2nd un anume Jordaan Luchtmans era \xc3\xaenregistrat ca librar \xc3\xaen registrele breslei librarilor din Leiden. A\xc8\x99a cum era obiceiul \xc3\xaen acea vreme, Luchtmans a combinat afacerea de v\xc3\xa2nzare de c\xc4\x83r\xc8\x9bi cu activit\xc4\x83\xc8\x9bi tipografice. Compania sa edita c\xc4\x83r\xc8\x9bi, \xc3\xaen principal, \xc3\xaen domeniile studiilor biblice, teologiei, limbilor orientale \xc8\x99i etnografiei. Luchtmans a stabilit leg\xc4\x83turi str\xc3\xa2nse cu Universitatea din Leiden, care era pe atunci unul dintre cele mai importante centre de studiu \xc3\xaen aceste domenii.\n_START_SECTION_\nE. J. Brill, 1848-1896\n_START_PARAGRAPH_\n\xc3\x8en 1848, afacerea a trecut de la familia Luchtmans la E. J. (Evert Jan) Brill, un fost angajat. Dorind s\xc4\x83 acopere obliga\xc8\x9biile financiare pe care le-a mo\xc8\x99tenit, E. J. Brill a decis s\xc4\x83 lichideze \xc3\xaentregul stoc de c\xc4\x83r\xc8\x9bi Luchtmans printr-o serie de licita\xc8\x9bii care au avut loc \xc3\xaentre 1848 \xc8\x99i 1850. Brill a continuat s\xc4\x83 publice c\xc4\x83r\xc8\x9bi \xc3\xaen domeniile tradi\xc8\x9bionale de baz\xc4\x83 ale firmei, iar ocazional \xc8\x99i \xc3\xaen alte domenii. Astfel, \xc3\xaen 1882, firma a tip\xc4\x83rit Leerboek der Stoomwerktuigkunde (Manual de func\xc8\x9bionare a motorului cu aburi) \xc3\xaen dou\xc4\x83 volume. Mai programatic, cu toate acestea, Het Gebed des Heeren in veertien talen (Rug\xc4\x83ciunea Domnului \xc3\xaen paisprezece limbi) (1855) a fost destinat s\xc4\x83 arate capacitatea lui Brill de a tip\xc4\x83ri c\xc4\x83r\xc8\x9bi \xc3\xaen alfabete non-latine, cum ar fi ebraic, aramaic, samaritean, sanscrit, copt\xc4\x83, siriac, arab, printre multe altele.\n_START_SECTION_\nBrill devine companie public\xc4\x83, 1896-1945; Al Doilea R\xc4\x83zboi Mondial\n_START_PARAGRAPH_\n\xc3\x8en 1896 Brill a devenit o societate pe ac\xc8\x9biuni, atunci c\xc3\xa2nd succesorii lui E. J. Brill, A. P. M. van Oordt \xc8\x99i Frans de Stoppelaar, ambii oameni de afaceri cu un fundal \xc8\x99i un interes academic, au murit. Au urmat o serie de directori p\xc3\xa2n\xc4\x83 \xc3\xaen 1934, c\xc3\xa2nd conducerea companiei a fost preluat\xc4\x83 de Theunis Folkers. Directoratul lui a marcat o perioad\xc4\x83 de cre\xc8\x99tere f\xc4\x83r\xc4\x83 precedent \xc3\xaen istoria companiei, datorat\xc4\x83, \xc3\xaen mare m\xc4\x83sur\xc4\x83, colabor\xc4\x83rii sale cu for\xc8\x9bele de ocupa\xc8\x9bie germane \xc3\xaen timpul celui de-al Doilea R\xc4\x83zboi Mondial. Brill a tip\xc4\x83rit pentru germani dic\xc8\x9bionare de limbi str\xc4\x83ine, astfel \xc3\xaenc\xc3\xa2t s\xc4\x83 poat\xc4\x83 administra mai bine teritoriile ocupate, dar \xc8\x99i manuale militare, cum ar fi \xe2\x80\x9eun manual care i-a antrenat pe ofi\xc8\x9berii germani s\xc4\x83 disting\xc4\x83 \xc3\xaensemnele armatei ruse\xe2\x80\x9d. \xc3\x8en 1934, compania a avut o cifra de afaceri de 132.000 de guldeni; prin 1943, aceasta a crescut la 579.000 de guldeni.\n_START_SECTION_\nIstoria recent\xc4\x83 a companiei Brill, 1945\xe2\x80\x93prezent\n_START_PARAGRAPH_\nDup\xc4\x83 r\xc4\x83zboi, comitetul olandez de denazificare a descoperit prezen\xc8\x9ba \xe2\x80\x9ebanilor inamici\xe2\x80\x9d \xc3\xaen conturile companiei Brill. Folkers a fost arestat \xc3\xaen septembrie 1946 \xc8\x99i lipsit de dreptul de a mai ocupa o func\xc8\x9bie de conducere. Compania, cu toate acestea, a sc\xc4\x83pat relativ intact\xc4\x83 de pe urma r\xc4\x83zboiului; dup\xc4\x83 unele negocieri amenzile pl\xc4\x83tite s-au ridicat la 57.000 de guldeni._NEWLINE_Istoria companiei Brill \xc3\xaen anii de dup\xc4\x83 r\xc4\x83zboi a fost din nou marcat\xc4\x83 de sui\xc8\x99uri \xc8\x99i cobor\xc3\xa2\xc8\x99uri, de\xc8\x99i compania a r\xc4\x83mas credincioas\xc4\x83 angajamentului asumat de a publica lucr\xc4\x83ri academice. Sf\xc3\xa2r\xc8\x99itul anilor 1980 a adus o criz\xc4\x83 acut\xc4\x83 din cauza supra-extinderii \xc8\x99i a schimb\xc4\x83rilor generale din industria editorial\xc4\x83. Astfel, \xc3\xaen anii 1987-1988 compania a suferit o restructurare major\xc4\x83, \xc3\xaen cursul c\xc4\x83reia au fost \xc3\xaenchise toate birourile din str\xc4\x83in\xc4\x83tate, inclusiv cele vechi de la Londra \xc8\x99i K\xc3\xb6ln. Mai mult dec\xc3\xa2t at\xc3\xa2t, Brill \xc8\x99i-a v\xc3\xa2ndut tipografia, opera\xc8\x9biune ce a \xc3\xaensemnat \xe2\x80\x9eamputarea propriilor membre\xe2\x80\x9d. Aceast\xc4\x83 reorganizare a reu\xc8\x99it s\xc4\x83 salveze compania, care a experimentat de atunci o expansiune care ar fi fost de neconceput \xc3\xaen 1990. Brill public\xc4\x83 acum \xc3\xaen jur de 600 de c\xc4\x83r\xc8\x9bi \xc8\x99i 100 de reviste \xc3\xaen fiecare an, av\xc3\xa2nd o cifr\xc4\x83 de afaceri de 26 de milioane de euro.\n_START_SECTION_\nAcces liber\n_START_PARAGRAPH_\nBrill editeaz\xc4\x83 mai multe reviste cu acces liber \xc8\x99i este una dintre cele treisprezece edituri care particip\xc4\x83 la programul pilot Knowledge Unlatched, ce urm\xc4\x83re\xc8\x99te crearea unui consor\xc8\x9biu de biblioteci globale care s\xc4\x83 finan\xc8\x9beze c\xc4\x83r\xc8\x9bile cu acces liber._NEWLINE_\xc3\x8en 2013, Brill a creat IFLA/Brill Open Access Award pentru ini\xc8\x9biative \xc3\xaen domeniul public\xc4\x83rii monografiilor cu acces liber, \xc3\xaempreun\xc4\x83 cu Federa\xc8\x9bia Interna\xc8\x9bional\xc4\x83 a Institu\xc8\x9biilor \xc8\x99i Asocia\xc8\x9biilor Bibliotecare. Brill este membru al Open Access Scholarly Publishers Association.'